**TÁJÉKOZTATÓ**

**a 2016. november 24-i képviselőtestületi ülésen elhangzott**

**interpellációkra tett intézkedésekről**

**Tompa László képviselő-testületi tag**

* kérdezi, hogy lesz-e harmadik gyermekorvos, hiszen véleménye szerint a két gyermekorvos le van terhelve, illetve más orvoshoz is elviszik a helyi gyermekeket.

*Dr. Ócsag Zsuzsanna jogosult még jelenleg rendelkezni a praxissal, az Önkormányzatnak még nincs felette rendelkezési joga. A gyermekorvosok átlagéletkora 59 év, az orvosok 46%-a elmúlt 60 éves, az elmúlt években 100 praxis szűnt már meg. Ezzel azt kívánjuk érzékeltetni, hogy óriási a hiány a gyermekorvosok iránt*, *egy közeli városban 5 éve egy gyerekorvos viszi a körzetet, mert nem találtak a megüresedett praxisra jelentkező orvost. Sajnos a megyeszékhelyen is nagy a hiány a gyermekorvosokból. A praxist a doktornő hirdeti, bízzunk abban, hogy lesz iránta érdeklődés.*

 **Auer Miklós képviselő-testületi tag**

* az ülésen többször felvetődött a költségvetés módosítása. Szeretné kérni az önkormányzati közalkalmazottak béremelést, 20%-os emelésre gondolt, így 45.000 Ft-ra emelkedne az illetményalap.

*Bebes István polgármester helyben megválaszolta a kérdést.*

* Többen megjegyezték az október 23-i ünnepség után, hogy nagyon szép lett a tér, kéri, hogy az I. világháborús hősök nevét jelző tábla is kerüljön felújításra, újrafestésre.

 *Bebes István polgármester helyben megválaszolta a kérdést. A költségvetésből kéri tervezni az I. világháborús tábla felújítását is.*

* Megváltozott a közlekedési rend Körmenden, döbbenten tapasztalta, hogy az országzászló után és a posta előtt vadonatúj behajtani tilos tábla került ki, olyan nincs, hogy behajtani tilos tábla alá kiegészítő táblát tesznek. Kéri az eredeti tábla visszahelyezését, hiszen így folyamatos szabályszegésre kényszerítik például a postásautót.

*A tábla cseréje a Rendőrség kifejezett kérésére történt. A forgalmi helyzet pontosítása érdekében a „Behajtani tilos!” tábla alól le kell venni a kiegészítő táblát, a parkoló felőli kihajtáshoz „Egyirányú közlekedés” táblát kell elhelyezni****.***

* A Mátyás király utca Rákóczi utca kereszteződésénél, az északi oldalon, a kijelölt autós átkelőhelynél nem működnek a jelzőtáblák.

*A Magyar Közút illetékesével egyeztetve azon információt kaptuk, hogy az érzékelők hibásodtak meg, a hiba helyreállítása megtörtént részükről.*

**Geosics László képviselő-testületi tag**

* jelzi, hogy a Bartók Béla lakótelep 7. és 8. épülete előtti járdaszakasz földkábel fektetése miatt elvágásra került, annak helyreállítása nem történt meg. Az ott lakók kérik a mielőbbi helyreállítást, hiszen az így balesetveszélyes.

*A kábelcsere folyamán volt szükséges az útszakasz illetve a járda átvágására. A hiányosság pótlásáról, a helyreállítási kötelezettségről a beruházó E.ont, és a kivitelező Villkász Kft képviseletét is tájékoztattuk, felszólítva a helyreállításra*.

**Bán Miklós képviselő-testületi tag**

* kéri a Bartók lakótelep ún. zsákutcájában a szeméttárolók elhelyezését oly módon, mint korábban a telep 10. és 19. épülete előtt.

*Városgondnokság az időjárás függvényében kialakítja a tárolók helyét.*

* A Somogyi Béla utca padka része felújításra került, amit a mostani eső és az arra járó kamionok kimostak, így csapák vannak. A következő években azt az utca burkolatát fel kellene újítani.

*Terveink szerint a jövő évben a Somogyi Béla utat fejleszteni kívánjuk, felül kell vizsgálni a jelenlegi forgalmát, szélesíthetőségét, figyelembe véve a várhatóan 2017-2018-ban építendő csapadékvízelvezető rendszert is.*

* A Somogyi Béla utca lakói kaptak ígéretet arra, hogy a csapadékelvezető árkokat, a csatornázást az önkormányzat megcsináltatja.

*Bebes István polgármester helyben megválaszolta a kérdést.*

* A Bartók lakótelepi játszótér felújítását is lassan előtérbe kéne helyezni, hiszen sok a kutyasétáltató, a randalírozó gyerek, valamint a „lovacskától” 1 méterre van a Müllex konténere is. Egyre több idős ember adja el ott a lakását és sok fiatal költözik a helyükre, így akár 30-40 gyerek is van egyszerre a játszótéren.

*Bebes István polgármester helyben megválaszolta a kérdést.*

**Ferencz Gyula képviselő-testületi tag**

* a Bástya utca elején, a festékbolt előtt szabálytalanul parkoló autók miatt az ott lakók nem tudnak kijárni, ezért kéri a hathatósabb intézkedést, vagy a várakozási lehetőség megszüntetését.

*A várakozási lehetőséget kérte több lakó, és helyi vállalkozó. A Városfejlesztési Bizottság többször tárgyalt a Bástya utcai forgalom rendbe tételét, így fogadták el az új forgalmi rendet a felkért közlekedési szakértő vizsgálatát követően. A táblákat Városgondnokság kihelyezte, és a felfestések megtörténtek. A szabálytalanságok gyakoribb ellenőrzését kértük a Rendőrkapitányságtól és a közterület felügyelőnktől is.*

**Tóth Gábor képviselő-testületi tag**

* elmondja, hogy a Fő-téren mindenki rugalmasan kezeli a parkolási szabályokat, ott áll meg, ahol éppen helyet talál. Az elmúlt héten ezért fordult elő az a helyzet, hogy két szabálytalanul parkoló autó miatt a mentő nem tudta megközelíteni a sétáló utcát, a csempebolt előtt is elállták a bejáratot a csempeboltnál, így a mentő a járdán keresztül tudta megközelíteni az épületet. Kéri, hogy a rendőrség figyelmét hívják fel arra, hogy figyeljenek oda az ilyen helyzetekre.

*A szabálytalanságok gyakoribb ellenőrzését kértük a Rendőrkapitányságtól és a közterület felügyelőnktől is*

**Dr. Hadnagy Ádám képviselő-testületi** tag

* a Béke utca egész területére szeretne kátyúzást kérni

*Városgondnokság felméri a teendőket, és a 2017-es költségvetés tervezésénél kérjük figyelembe venni.*

* szintén kátyúzást kér az Újváros és a Legény utca közötti útszakaszon, a lakosság kérése az, hogy fehér kaviccsal történjen a kátyúzás

*Jelzett szakaszon Városgondnokság tolólapos egyengetést végzett, jelenleg az útszakasz jól járható.*

* a Vasútmellék utcában a Legény utca felőli oldalon beszakadt az út, ezt jelzőtábla jelzi, amit éjszaka nem látni, ezért nagyon veszélyes, szeretné, ha a Városgondnokság minél előbb tudna erre megoldást találni.

*A Városgondnokság a legszükségesebb kátyúzást elvégzi december 10-ig*

Körmend, 2016. december 5.

Forró Szilvia irodavezető s.k. Sövegjártó Zoltán intézményvezető s.k